એક છોકરો શાળાએથી પોતાના ઘેર આવતો હતો ત્યારે દોડતાં દોડતાં પડી ગયો. એનો ડાબો ઘૂંટણ છોલાઈ ગયો. છોકરાંઓ તો દોડે અને પગે ઘૂંટણ છોલાઈ જવાનું તો સામાન્ય ગણાય, પણ રાત્રે એને ઘૂંટણ દુખવા લાગ્યો. પ્રાર્થનાનો સમય થયો. છોકરો તેર વર્ષનો હતો અને જરાય ઢીલો-પોચો નહોતો. સરહદ ઉપર વસનાર ખડતલ આદમીનો દીકરો હતો. પોતાના દુખાવાની ખબર ઘરમાં કોઈને ન પડે એ રીતે સૌની સાથે એણે પ્રાર્થના કરી અને પછી સૂઈ ગયો.